***8. siječnja 2021.***

***Spomen Gospe Brze Pomoći - Nadbiskupijski dan molitve i pokore za smirenje prestanak pandemije koronavirusom***

**Petak nakon Bogojavljenja**

***Svagdanja čitanja***

**1 Iv 4, 7-10**

**Ps 72, 1-2.3-4**

**Mk 6, 34-44**

**Prijedlog homilije**

Vrijeme u kojemu živimo obilježeno je u mnogočemu tjeskobom zbog uvjeta života u kojima se zatekao suvremeni čovjek. To su, nažalost, uvjeti koji su obilježeni riječju „ograničenje“. Čovjeku biva, na neki način, ograničeno kretanje u okvirima koji su mu inače bili svojstveni. Ako je do sada nesmetano gradio mrežu ljudskih odnosa, i to prvenstveno kroz živi i realni kontakt sa bratom čovjekom, situacija u kojoj se zatekao - izazvana pandemijom koronavirusom - nužno ga nuka da preispita nove mogućnosti izgrađivanja iste mreže odnosa. Ako je pak vjernik, a kao katolici to jesmo, stvar biva još kompliciranija. Ta, pred nas je kao vjernike stavljen zahtjev bezuvjetne ljubavi prema bližnjemu; u nas je upisan zakon ljubavi, koja traži konkretizaciju kroz vidljive čine našega „izlaženja“ iz samih sebe i pristupanja bližnjemu u potrebi. To „izlaženje“ iz okvira vlastitih granica opstojnosti i upućenost prema bratu i sestri pored sebe, ako je shvaćeno kao istinsko darivanje vlastitoga vremena i snaga drugome, bez traženja nečega zauzvrat, u kršćanstvu je odavno prozvano *ljubavlju*.

Liturgija Božje Riječi u današnjem prvom čitanju progovara nam upravo o potrebi istinskoga shvaćanja kršćanskog koncepta ljubavi, koja u grčkom tekstu Prve Ivanove poslanice biva nazvana *„agape“.* I minimalnom poznavatelju grčke tradicije i baštine toga lijepoga jezika, na čijim temeljima počiva zapadna civilizacija, bit će jasno kako autor nema želju progovoriti o tek još jednom banalnoj i ispričanoj priči o ljubavi između dvoje zaljubljenih mladaca. Ne, to nije namjera biblijskog pisca Prve Ivanove poslanice. On smjera na nešto dublje. Istina, želja mu je govoriti o ljubavi, ali ne tek bilo kakvoj, nego o onoj istinskoj tj. ljubavi koja je spremna izgubiti samu sebe zbog onoga koga ljubi; ljubavi koja ne mari za cijenu vlastitoga poniženja, jer ne želi sebi ugađati. Na takvu ljubav želi pozvati autor Prve Ivanove poslanice. Stoga on u svome govoru ne koristi imperative, niti tonove koji bi odisali odveć prijeteći. Ne, jer ljubav se ne može zapovjediti. Ako bi bila zapovjeđena, u istome trenu bi prestala biti istinska ljubav. Autor stoga rabi glagol *ljubiti* u modalitetu (konjuktiv), koji iskazuje mogućnost, odnosno on iskazuje želju za tim da istinski ljubimo braću i sestre. Da, on poziva na uzajamnost bratskoga ophođenja. Ali, više od svega pažljivom čitatelju zapada za oko činjenica kako izvorište te iste ljubavi, na koju je čovjek pozvan, a potom i uvir ljubavi, jeste sam Bog. Stoga autor i ističe: „Ljubav je od Boga“. Ona ga istinski prikazuje i čini vidljivim. Još više, onaj koji ljubi biva rođen od Boga, a isto tako i poznaje samoga Boga. Ove su riječi nešto što nas, uistinu, mora dotaknuti i duboko staviti pred pitanje: ljubim li u tolikoj mjeri da mogu reći da moja ljubav čini da sam Bogu blizak te ga poznajem? Ljubim li u onoj mjeri da me moja ljubav čini novim čovjekom? Jer autor je jasan: Svaki koji neprestano ljubi, koji to čini aktivno svojim životom – on je rođen od Boga.

Kakvo je to rođenje? Možemo reći kako je to davanje novoga identiteta po kojemu ćemo na koncu i biti dionici nebeske slave, jer onaj tko ne ljubi ne upozna Boga. Kako ćemo biti dionici neba, ako u nama nema ljubavi? Jer ljubav u 1 Iv 4, 7-10 nije, dakle, primarno usmjerena na sadašnjost koliko u vidu zajedništva s Bogom, koje se naravno ostvaruje po sadašnjici, ali će svoju konačnu formu imati u nebeskoj radosti. Ona ne poznaje samo sada i ovdje, nego je svevremenska kategorija (usp. 1 Kor 13, 11), jer ona ne prestaje. Čovjek kad ljubi kuša osjećaje koje u sebi posjeduje sam Bog te na taj način biva već sada dionikom neba. Poznati francuski filozof Fabrice Hadjadj vrlo znakovito o raju promišlja na način trajnog zajedništva u ljubavi. Raj, inzistira on, ne podnosi mržnju i glumljenu ljubav. Zato je ljubav pokazatelj istinske vjere, jer već sada čovjeka stavlja pred ispit identiteta – pakao ili raj. Drugi ili potvrda sebe? (F. Hadjadj, *Raj na vratima*. *Ogledi o radosti koja uznemiruje, KS, Zagreb 2015.*)

Draga braćo i sestre, vidimo kako pitanje o ljubavi nije odveć jednostavno i banalno pitanje, nego pitanje koje nas dira i to do u dubine našega bića. Svaki dio moga bića pred tim pitanjem mora protrnuti. Ovo nije pitanje, jesmo li dobro shvatili neki ljubavni roman isuviše jeftinoga karaktera. Ovo je pitanje koje nam ukazuje na nas same; pitanje koje nas poziva da propitkujemo iznova svoju egzistenciju pred Bogom? Naš život se ne odvija negdje daleko od Boga, nego pred Bogom. Moj život odjekuje nebeskim dvoranama u koje tek trebam doći. Možemo se pitati: zašto je to tako? Odgovor nalazimo u samome Bogu.

Bog koji je objavio u osobi utjelovljenoga Isusa, Sina Čovječjega, koji plače i ima sve ljudske potrebe baš kao i mi, Bog je konkretnosti. Zato prvo čitanje polazište i razlog za ljubav ne pronalazi u čovjeku, nego u samome Bogu. Bog nije ostao pasivni promatrač ljudske povijesti, nego je poslao Sina. Stoga uviđamo kako sve što mi kao ljudi činimo, ima prethodnicu u Božjem činu ljubavi: On nas je prvi ljubio i sebe dao za nas. On je prvi koji je ljubio nas. I tako možemo do u nedogled nabrajati sve zahvate koje je Bog učinio za nas, ali u ovome trenutku to ne želimo činiti, nego jednostavno želimo ukazati na smisao Boga koji se prignuo u našu stvarnost i uzljubio nas.

Tekst iz Prve Ivanove poslanice navodi dva razloga: a) Bog nas je ljubio i postao čovjekom kako bi mi istinski živjeli (usp. 1 Iv 4, 9) i b) Bog postaje čovjekom u Isusu kako bi nas pomirio s Bogom, odnosno kako bi mi unatoč rugobi naših grijeha mogli imati pristup Božjem životu (usp. 1 Iv 4, 10). Uviđamo da je razlog pokazivanja Božje ljubavi prvenstveno opraštanje ljudskoga grijeha, koji mu priječi istinski život u Bogu. Ta, gdje biva na najpotpuniji način Bog jasan u veličini svoga postojanja, ako ne u trenutku iskrene i skrušene ispovijedi? Tu čovjek „prigiba svoju oholu glavu“ i dopušta da njegove rane mogu biti iscijeljene Božjom ljubavlju, koja ga uvijek pretječe. S druge strane, gdje se događaju najveći grijesi toga istoga čovjeka – u susretu s braćom i sestrama, koje tako često ne ljubimo dovoljno. Mnogi nas ljudi toliko zbunjuju i čine nam se previše ogavnim i nemogućim za susret, a baš tada čovjek sve više čini sebe udaljenim od izvora istinske ljubavi koja je sam Bog. Stoga nam ljubav otkriva paradoksalnost čovjeka kao bića. S jedne strane, nije sposoban ljubiti bližnjega, jer mu je on skandalozan i previše grešan da bi ga ljubio, a s druge strane je sposoban pasti na koljena i, zadahtan žudnjom svoje duše, prizivati neizmjernu ljubav Božju po kojoj želi da mu budu oprošteni njegovi grijesi.

Situacija u kojoj se nalazimo izazvana koronavirusom traži od nas upravo ponizno priznavanje naše malenosti i bespomoćnosti koja će zastati i iskreno Bogu vapiti da se prigne i spasi ga. Kako će se to dogoditi? Božjim vidljivim činom kojim će razdrijeti nebesa i sići. Zar ne da su tako molili i Izraelci u Starom zavjetu: „O da razdreš nebesa i siđeš“ (usp. Iz 64, 1). To se nije dogodilo, kao što ne očekujemo ni da će se sada dogoditi. Ipak, ono što istinski želimo moliti Boga jest ponovna svijest o njegovoj živoj i realnoj prisutnosti u svijetu u kojemu živimo; svijetu koji je izgubio povjerenje u čovjeka. To je ono što istinski želimo danas moliti Boga: da nam vrati povjerenje u čovjeka, koji svojom zaufanom molitvom može učiniti mnogo. Molitva je ona koja nas mijenja. Ona nam daruje novo srce; srce koje postaje srce koje ljubi, te u bratu čovjeku više ne prepoznaje suparnika, nego su-graditelja jedne stvarnosti koja je Božja stvarnost. O tome nam na prekrasan način progovara današnje Evanđelje, koje više od svega ukazuje na potrebu čovjeka za čovjekom. U Evanđelju se događa čudo, jer čovjek istinski vjeruje u mogućnost promjene. Ono prikazuje ljude otvorene za suradnju s Bogom, te iz onoga što imaju dopuštaju da to bude dostatno. Uviđaju kako ih ne hrani prvenstveno kruh i riba, nego više od svega živa prisutnost Boga u Isusu Kristu, onome koji ne korača iznad nas te nas prepušta samima sebi. Evanđelje ga oslikava kao čovjeka, kojemu je žao patnje njegova naroda. te ne miruje dok čovjek ne postigne istinsku radost.

U ovim trenucima bremenitim poteškoćama Bog, draga braćo i sestre, nije daleko, niti izvan našega životnoga prostora. On je živ i prisutan. No, ukoliko ga ne vidimo, koji je tome razlog? Možda upravo nedostatak istinske ljubavi, koja će nas otvoriti jedne drugima, kako bi nosili bremena jednih drugih. Bog je postao čovjekom da objavi istinsku blizinu i ljubav, te nam pokazao kako će to biti put otkrivanja njega, koji je životan. Uputimo se stoga, braćo i sestre ,u ovim danima u otkrivanje onih mjesta gdje smo zakazali na planu istinskoga darivanja samih sebe u ljubavi prema bratu čovjeku. Potražimo mjesta koja su nas duboko nagrizla korozijom uskogrudnosti i sebičnom brigom za osobne probitke. Ta, mi nikome ništa ne dugujemo, osim da jedni druge ljubimo, veli pomalo ironično, ali i odrješito sv. Pavao (usp. Rim 13, 8-10). Vratimo se iskrenoj ljubavi i otvorenosti jedni drugima. Možda čovjeku koji pati te ga boli manjak ljubavi, koju ne dobiva od onih od kojih je najviše očekuje. S druge strane, ispitajmo koliko istinski ljubimo sebe; koliko nam je stalo do istinskog mira koji u meni može stvoriti samo otvaranje moje ranjenosti, izazvane grijehom, Bogu koji je kadar svojom rukom donijeti mi utjehu i istinsku ispunjenost.

Na koncu, vraćamo se na pitanje s početka o novoj mreži i modalitetima odnosa među ljudima. Smatram kako nisu bitni novi modaliteti u smislu kreiranja virtualne komunikacije, koja će nas neminovno lišiti fizičkoga kontakta, nego je važno obnoviti odluku za ljubav, koja - ukoliko ne može biti izražena u izravnom kontaktu - ona to shvaća te strpljivo podnosi i iščekuje dan svoga izlijevanja u budućnosti koja tek dolazi (usp. 1 Kor 13). Kršćanska ljubav nije revolucionarna ljubav. Ona se ne nadima, nego se nada i raduje se istini. U nadi je pak strpljiva i, nadasve, postojana jer je njezina garancija Božji život koji nema mijene (usp. 1 Kor 13).

Možda nam je ova situacija izazvana zarazom darovana da uvidimo gdje smo pali, da obnovimo izvore prve ljubavi koju smo ostavili. Neće toliko biti problematična ni smrt, koja se može dogoditi, koliko više ona drugotna smrt (usp. Otk 2, 4-5; 20, 14-15) koja može biti uzrokovana gubitkom prvotne ljubavi, te potpunog zajedništva s Bogom.

**Svetkovina Gospe Brze Pomoći**

**1. čitanje - Izl 19, 2-8a**

**2. čitanje: Rim 12, 9-16a**

**Evanđelje: Iv 2, 1-11**

**Nacrt za homiliju**

Moliti se Bogu u trenucima teških životnih situacija nije nimalo jednostavno. Čovjek je biće uronjeno u svijet, te ga se on nužno tiče. Kolikogod se trudio ostati hladan ili pasivan, to neće uspjeti. To, u konačnici, ne treba niti činiti, jer nije pozvan pobjeći od svijeta, nego biti onaj koji će mu svojim životom darovati novu dimenziju. Božji dolazak u taj svijet također je bio obilježen dimenzijom konflikta. Evanđelje po Ivanu već na prvim stranicama opisuje Isusa kao svjetlo koje silazi u tamu i bijedu ljudske egzistencije. A baš ona vapi za obnovom tj. za svjetlom koje će iznova obasjati one istinske konture njegova lica, s vremenom postaloga nejasnim i deformiranim. Danas, kada je taj isti svijet pogođen pandemijom koronavirusa, ne možemo se ne oteti dojmu da ponovno proživljavamo tu dramu. Iz toga razloga, slavimo danas Dan molitve, ali i pokore za prestanak pandemije, koja kao da želi ugasiti svjetlo koje za vjernika uvijek predstavlja Krist. No, je li to do kraja točno? Možemo li govoriti kako je sjaj Božjeg svjetla, koji vječno blista na liku Krista, izblijedio izazvan bjesomučnim mrakom zaraze u kolopletu ljudskih tragedija? Osobno stojim hrabro pri tvrdnji kako to ne može biti točno. Iz toga razloga liturgija Božje riječi stavlja danas pred nas stvarnost Božjega živoga ulaska u prostore ljudskoga mraka i bezizlaznosti.

U prvom čitanju, iz Knjige Izlaska, Bog preko svoga posrednika Mojsija, komunicira s narodom, netom izvedenoga iz Egipta. Njihova sloboda još nije u potpunosti stečena, jer Božji narod još nije stupio u istinski Savez s tim istim Bogom. Zapažamo kako nedostaje jedan vitalni element savezništva, a to je obveza vršenja zakona. Tek će on biti garancija savezničkog odnosa. Savez je u tekstu iz Knjige Izlaska prikaz živoga odnosa Boga i naroda. Plodovi Saveza su fascinantni: *biti Božja predraga svojina, kraljevsko svećenstvo i narod svet* (usp. Izl 19, 5-6). A da bi to bili moraju prihvatiti dinamiku odnosa, koji će se temeljiti na vjernosti Savezu. Vjernost ne može, a niti je tako prikazana u tekstu, biti tek plod puke apstraktne ideje. Još manje je ona tek puki osjećaj za Boga. Ona je prvenstveno čvrsti stav, odnosno usidrenost u istini da prilikom stupanja u odnos prvotno se odlučujem za obvezu, na rezistenciju, i to ne mareći na okolnosti zahtjeva, koje će od mene tražiti životne situacije. Pred narod zato biva stavljen nalog vršenja Božjega zakona. On, kako postaje vidljivo iz teksta Knjige Izlaska, nije tek paket mjera i ograničenja, nego znak ljubavi prema onome s kojim i za kojega želim ostati vjeran. Na koncu, zapovijedi koje Bog stavlja pred Izraelce, naglašeno su Božje, a ne ljudske uredbe. Stoga na direktan način biva jasno da, ukoliko želimo živjeti plodove saveza s Bogom, nužno moramo biti nasljedovatelji njegova zakona koji će u nama iznova buditi memoriju na važnost nepokolebljive stalnosti. Jer biti Božji, odnosno biti sveti, što će biti plodovi vršenja zakona, nisu stvarnosti koje se postiže tek pukim imaginarnim mislima, nego pak čvrstim prianjanjem uz ono što nas može takvim učiniti. Jer svetost koja će biti plod vršenja zapovijedi, na razini samoga pojma *svet* u Starom zavjetu, prvotno je odvojenost od svjetovnosti, tj. od onoga što me čini dalekim od Boga koji je sam odvojen, odnosno svet (usp. Lev 19).

Možemo si također postaviti i pitanje: zašto Bog može tražiti zapovijedi da budu izvršene? I tu nam tekst daje odgovor: *Vi ste vidjeli što sam učinio Egipćanima* (Izl 19, 4). Biblijski pisac ukazuje na element življenoga iskustva Božje djelotvornosti u povijesti jednoga naroda. Bog traži od Izraelaca da obnove memoriju kako je Bog već dokazao svoju jakost i svemoć u presudnom činu za izraelski narod – u trenutku spasonosnog čina izvođenja iz egipatskog ropstva. Da, presudno je susret sa Bogom, a općenito i život u vjeri doživjeti na jedan iskustveni način. Toliki ljudi tumaraju ovim svijetom, a da još nemaju živo iskustvo Božje jakosti. Još nisu doživjeli Boga na svojoj koži. Njegovo svjetlo ih još nije dotaknulo te njihova vjera sve više blijedi. Htijući izgraditi Boga po mjeri vlastite ideje, odlutaše i ostadoše prazni. Pri tome ostadoše i puni rana koje svakoga dana sve više gnjiju i zaudaraju. Zar ne da situacija u kojoj se nalazi svijet, upravo ukazuje na tu stvarnost izranjenosti, ali i nedostatka vapaja Bogu da se on pokaže iscjeliteljem i onim koji im vida rane?

Draga braćo i sestre, ne bojmo se otvoriti svoje rane Kristovim ranama, te u pogledu na njega tražiti izlaze iz svojih zalutalosti. Isus Krist nije neki stranac u noći, nego sudionik za svadbenim stolovima ovoga svijeta. Možda je slika svadbene dvorane upravo ona koja nam trenutno može biti putokaz za rješenje bezizlaznosti situacije koju živimo. Znakovito je da je Crkva danas, na svetkovinu/spomen Gospe Brze Pomoći, izabrala evanđeoski ulomak iz Ivanova evanđelja, gdje je Krist upravo prikazan kao dionik svadbene svečanosti. Stoga, na koncu našega promišljanja pokušajmo upravo u tome lijepom tekstu iz Ivanova evanđelja pronaći temeljne naglaske, koji će nam pomoći živjeti našu svakodnevnicu.

Dok se u prvom čitanju Bog prikazuje bliskim svome narodu u pustinji, u Evanđelju je Krist prikazan kako sudionik svadbene gozbe. No, njoj prijeti da postane sažgana pustinja ljudske bijede, jer ponestaje vina kao bitnoga elementa ljudskih svadbenih susreta. Isusa evanđelje prikazuje kao onoga koji nije sam, nego je od prvoga retka prikazan zajedno sa svojom majkom i učenicima. Ta činjenica je, u drugom poglavlju Ivanova evanđelja, naglašena zbog svoje važnosti više puta. Pisac jednostavno želi čitatelju prikazati da Krist jest i ostaje potpunim čovjekom za vrijeme svoga zemaljskog života. On je, kao i mi, uronjen u mrežu ljudskih odnosa i relacija, životno važnih za jedan redoviti ljudski život. Nadalje, Krist je prikazan kao komunikator; on zapodijeva razgovore sa svojim sustolnicima. Nije šutljivi stranac, koji jedva čeka da ode. On je radosni dionik svadbene gozbe. Ipak, svadbena radost i razigranost ljudske komunikacije biva naprasno prekinuta, jer odnosi radosti postaju odnosi napetih reakcija sustolnika. No, ni tada Krist ne uzmiče, nego se prikazuje kao onaj koji, dapače, još više pritječe u pomoć nesmetanom odvijanju slavlja. Međutim, kao i u prvom čitanju iz Knjige Izlaska, Bog komunicira preko posrednika. U ovom slučaju to je njegova majka. Marija se prikazuje kao žena koja pomno prati tijek zbivanja te ukazuje na manjkavosti življene radosti; one radosti koja tako brzo i neočekivano može postati tjeskobna žalost. Radost ipak ne biva prekinuta, jer se – baš kao u prvom čitanju iz Knjige Izlaska - događa posluh zapovijedima samoga Boga. Marija je prikazana kao ona koja još jednom ukazuje na važnost življenoga zakona poslušnosti Bogu, jer će tek tako naša ljudska radost biti nesmetana i istinska. No, nije samo Marija ona koja brižno sluša i vrši zapovijedi, nego su to i dionici svadbenoga slavlja. I upravo to zajedništvo u radosti, unatoč trenutnoj nelagodi, biva nadiđeno zajedničkim posluhom vjere Kristu koji je nazočan.

Znakovito je također uočiti kako vino koje Isus daje nema u sebi smisao toga da bude opojno sredstvo, nego sredstvo istinske radosti. Smisao Isusova vina nije da se napiju, nego prikazati kako kada Bog ulazi u nedostatke svoga naroda, on od očaja stvara radost. I to na onim mjestima gdje ih nitko ne očekuje. Njegova utjeha nije prividna, nego se prikazuje u konkretnim prilikama ljudske bijede i nevolje. Ta bijeda može biti uzrokovana ljudskim manjkom brige, jer vina ne nestaje tako lako na svadbi za koju se unaprijed priprema. S druge strane, na planu može biti i istinska ljudska nemoć u proviđanju onoga što mu je doista potrebno za jedno slavlje. U oba slučaja se Isus prikazuje kao onaj koji proviđa. te na djelatan način zacjeljuje bolne rane uzrokovane osjećajem ljudske bijede i sramote. Tako i Crkva, nije pozvana biti ona koja će uvijek i svagda propitkivati razloge nečije bijede, nego im aktivno priteći u pomoć jer je to sposobna snagom one vlasti koju joj je dao sam Isus Krist.

Kristov čin pomoći koji se očituje u pridodavanju novog vina svadbenoj gozbi ima za cilj objavu istinske proslave Boga. Isus živi svijest poslanja, odnosno svijest da mu je temeljna misija biti onaj koji će Boga na konkretan način objaviti svijetu. Svijet je pak pozvan gledajući tolike realne znakove Kristove pomoći, i to u nimalo lakim trenucima ljudskih života, do kraja povjerovati u Boga i na taj način imati iskustvo življene vjere.

Isus se vraća s majkom, braćom i učenicima u Kafarnaum (usp. Iv 2, 12). Možemo stoga zaključiti kako Božji ulazak u ljudske živote, Evanđelje ne prikazuje kao spektakularni čin, nego prikaz poniznoga Boga koji želi biti sa svojima. Kao Boga koji voli ljude. Onoga koji želi relaciju. Vjera na koncu i jest čin relacije, a ne zbir istina. Ona je kretanje prema nekome, a taj netko je Bog. To je vjera koja nije pasivno promatranje, nego aktivno izlaženje iz sebe. Stoga vjerniku nije dovoljno Boga gledati na TV-u, nego ga on želi doživjeti u krilu svadbene dvorane koja je za njega crkvena zajednica. Ona koja ga iznova napaja slastima vina, koje daje Krist. Nakon toga susreta, vjernik, baš kao i Krist u današnjem evanđelju, vraća se natrag u svoju svakodnevnicu i susreće ljude koji su mu stavljeni na životni put. Ako su to ljudi kojima nedostaje životnosti, onda će ih ohrabriti i dati im živo svjedočanstvo susreta s Bogom, kako bi i oni bili dionici iste slave.

Draga braćo i sestre, neka nam današnja svetkovina Gospe Brze Pomoći i Nadbiskupijski dan molitve za prestanak pandemije, bude dan istinske obnove vjere u Boga i danas prisutnoga u našim životnim sredinama, željnoga susresti nas u svom sjaju i bijedi naše svakodnevnice. Poput Blažene Djevice Marije, osluškujmo njegov glas koji i dalje govori vjerničkim srcima, te se upustimo u avanturu čuvanja njegovih zapovijedi. One će u nama iznova obnoviti zanos vjere, koja je možda s vremenom izblijedjela. No, bez njih će nam Bog ostati tek puka ideja koju ćemo lako izgubiti. Ne želimo vjerovati u Boga ideologa, nego u Boga kojega se susreće u konkretnosti svakodnevnice uprisutnjujući njegove zapovijedi. Neka nas nas uvijek podsjećaju na realnost Boga, koji nas želi ponijeti na svojim ramenima i milovati kao otac svoju djecu. Ipak čuvajući zapovijedi, često odlutamo, te stvorimo pukotine koje tada vapiju za obnovom. Prikažimo danas upravo te razvaline našega života Bogu, kako bi nas pridigao i spasio te vodio svojim putovima. Jer tek iskustvo napuknutosti može nas dovesti do onoga koji ih može obnoviti. To je Bog koji ne histerizira, unatoč našim lutanjima i nevjernostima, nego nas poziva da mu se vratimo. Stoga, odlučimo danas vratiti mu se odanim vjerničkim srcem.

Pripremio: vlč. mr. Ivan Benaković